ועדת הפנים ואיכות הסביבה, כנסת 15, פרוטוקול מספר 128, 2000-07-10 11:00

דוד אזולאי: בוקר טוב.

דוד אזולאי: אנחנו ניגשים להצעת חוק לתיקון פקודת העיריות (תיקון – סייגים להעסקה בשל קירבה משפחתית), התש"ס-1999, של חבר הכנסת זבולון אורלב.

דוד אזולאי: אם אני מבין, ההצעה הזאת באה בעצם לבלום את המצב שהיום כל מי שנבחר, יכול לשנות את הרכב העובדים ברשות המקומית.

דוד אזולאי: הייתי מבקש את התייחסותך, אדוני יושב-ראש ועדת החינוך חבר כנסת זבולון אורלב, לנושא אחד – מה קורה כשאדם כבר נבחר ומתברר שקרובי משפחתו כבר עבדו בקדנציה הקודמת ברשות המקומית.

דוד אזולאי: בבקשה.

זבולון אורלב: תודה.

זבולון אורלב: כמה מילות פתיחה – בחוק שירות המדינה (מינויים) יש מגבלות להעסקת קרובי משפחה.

זבולון אורלב: אותם סייגים קיימים גם היום כבר בחוק בכל מה שקשור בצו המועצות המקומיות.

זבולון אורלב: כלומר בצו המועצות המקומיות גם כן קיימים פחות או יותר אותם סייגים להעסקת קרובי משפחה.

זבולון אורלב: למרבה הפלא, מה שקיים בשירות המדינה ומה שקיים במועצות המקומיות, לא קיים בעיריות.

זבולון אורלב: מטרת החוק הזה היא להפעיל בעיריות את מה שקיים כבר בשירות המדינה ואת מה שקיים במועצות המקומיות.

זבולון אורלב: כלומר, אין כאן גילוי גדול של אליהו, אין כאן המצאת הגלגל, אלא הרחבה כדי לסתום עוד חור אחד כי בסך הכל העיריות הן המעסיקות הגדולות בשלטון המקומי ובמועצות המקומיות.

זבולון אורלב: לגבי השאלה הספציפית שאתה שאלת – למרות שנמצאת כאן עורכת-דין של נציבות שירות המדינה, ממה שאני יודע מניסיוני בשירות המדינה, אם קורה כזה דבר, מסדירים את היחסים.

זבולון אורלב: לדוגמה: התמנה היועץ המשפטי לממשלה אליקים רובינשטיין, אבל מה לעשות – אשתו מרים היא מנהלת מחלקה לסכסוכי עבודה.

אביטל שטרנברג: למשפט אזרחי.

דוד אזולאי: דרך אגב, זה קורה גם בעכו.

דוד אזולאי: ראש העיר שם נבחר, אשתו היתה מנהלת לשכת ראש העיר הקודם.

זבולון אורלב: אז עושים הסדרים.

זבולון אורלב: יש איזשהם הסדרים, אבל אני לא בקי בהם עד הסוף – שאלה מצויינת לעורכי הדין.

זבולון אורלב: אני מסכים שצריך למצוא לכך פתרון.

אביטל שטרנברג: הממשלה החליטה לתמוך בהצעת החוק ולהציע עוד כמה דיוקים, ואני תיכף אעמוד עליהם.

אביטל שטרנברג: הצעה אפשרית אחרת שהעלתה קודם בשיחה מקדימה נציגת השלטון המקומי, שפשוט נאמץ את ההסדר שישנו לגבי מועצות מקומיות לגבי עיריות.

אביטל שטרנברג: לגבי הדיוקים, צריך בקרוב משפחה לדעתנו להוסיף שמדובר גם בקרובים מכוח יחסי אימוץ או כבן או בת או כנכד חורגים.

זבולון אורלב: או אפוטרופוס.

אביטל שטרנברג: כן, בהחלט.

אביטל שטרנברג: בסעיף קטן (ב) אנחנו מדברים על קבלה של אדם לעבודה כולל במעמד ארעי או על פי חוזה מיוחד, ולא רק על עובד רגיל.

אביטל שטרנברג: בסעיף קטן (ג) אני חושבת שצריך לדבר גם על העברה של אדם.

אביטל שטרנברג: ..

זבולון אורלב: סליחה, את מוכנה לחזור?

אביטל שטרנברג: בסעיף קטן (ב) דיברנו על קבלה של אדם לעבודה.

אביטל שטרנברג: בכלל, יכול להיות שצריך לעשות את זה על דרך של הגדרת עובד בסעיף קטן (א) – לדבר, כמו שמדובר במועצות מקומיות, על עובד שהוא במעמד ארעי או עובד שמועסק בחוזה מיוחד.

דוד אזולאי: מה עם חברי המועצה?

דוד אזולאי: של ראש מועצה או של אחד מסגניו?

אביטל שטרנברג: זה כבר לרשותכם, להחלטתכם, אם אתם רוצים להרחיב.

אביטל שטרנברג: ההצעה מצטמצמת לקרובים של ראש הרשות ושל הסגנים.

אביטל שטרנברג: שלא תהיה השפעה שיש לחבר מועצה על מינוי של קרוב שלו.

אביטל שטרנברג: אני חושבת שזה לא כל כך עניין שלנו כמשפטנים להגיד לכם, זאת החלטה ערכית שלכם.

זבולון אורלב: יש השפעה כי כולנו יודעים שיש קואליציות ואופוזיציות, ולפעמים התמורה להיותו בקואליציה יכולה להיות שהאח שלו יהיה מנהל אגף התברואה.

אביטל שטרנברג: אין לי שום בעיה שתרחיבו.

ישראל שפיצר: למעשה, את הקטע הזה סגרנו בתקנות העיריות (מכרזים), ששם לא יכול להיות קרוב משפחה בוועדת המכרזים.

אביטל שטרנברג: אבל זה אם האח הוא ספק.

ישראל שפיצר: לא, במכרזים לקבלת עובדים.

זבולון אורלב: אז עזוב את זה.

אביטל שטרנברג: לגבי קבלה בסעיף קטן (ג) אני חושבת שצריך להתייחס גם להעברה של אדם בתוך יחידות.

זבולון אורלב: מאה אחוז את צודקת.

זבולון אורלב: יפה.

אביטל רימון-קפלן: זה מופיע בצו המועצות.

אביטל שטרנברג: לא המצאתי שום דבר, פשוט הסתכלתי בחקיקה אחרת וראיתי מה אפשר להשלים לכאן.

זבולון אורלב: זה היתרון שלך עלי.

אביטל שטרנברג: בסעיף קטן (ד) יכול להיות שתהיה בעיה שהעירה עליה הנציגה של נציבות שירות המדינה.

אביטל שטרנברג: ברגע שאנחנו מדברים על יחידה – ויכול להיות שעיריות לא מורכבות בצורה דומה או שנתקשה להגדיר גבולות של יחידה כי יש לה השפעות מעבר לתחומים הפורמליים שלה – יכול להיות שכדאי לדבר במקום על יחידה, על יחסי כפיפות או קשרי עבודה.

אביטל רימון-קפלן: זה מופיע בצו המועצות המקומיות.

אביטל שטרנברג: לא המצאתי שום דבר, אני לא מתיימרת.

זבולון אורלב: אני מסכים.

אביטל רימון-קפלן: אבל בצו המועצות מופיע יחידה, אז אפשר להשאיר את זה.

אביטל שטרנברג: יש לי כאן שאלה למר שפיצר.

אביטל שטרנברג: ברישה של סעיף קטן (ד) מדובר על: "לא יתמנה אדם כממונה".

אביטל שטרנברג: השאלה אם ישנה אפשרות שהוא יועבר בלי להתמנות.

ישראל שפיצר: אפשרי.

אביטל שטרנברג: אז צריך גם להכניס את הסייג הזה.

דוד אזולאי: רבותי, אנחנו גם חייבים לקחת בחשבון – לא צריך להעניש עובד שעבד שנים רבות בעיריה או ברשות המקומית, כתוצאה מכך שאביו, הדוד שלו, גיסו, נבחר.

ישראל שפיצר: בסעיף (ה) יש לכך פתרון.

אביטל שטרנברג: בסעיף קטן (ה), שהוא בעצם הפתרון שיוצר מנגנון של מתן היתר בנסיבות שאנחנו חושבים שכן ראוי שאותו אדם ימשיך להיות מועסק, אני חושבת שצריך גם לציין שמי שיחליט – וזה יכול להיות שר פנים או גוף אחר – יוכל כמובן להחליט בתנאים.

אביטל שטרנברג: נכון שלכל גוף מינהלי יש סמכות לקבל החלטה בתנאים או שלא בתנאים, אבל אני הייתי מוסיפה את המילה בתנאים במפורש בסעיף קטן (ה).

זבולון אורלב: איפה?

זבולון אורלב: לא הבנתי.

אביטל שטרנברג: שאותו גוף – בין אם זה יהיה שר הפנים או יהיה גוף אחר כפי שמר שפיצר בוודאי יציע – שהוא יוכל לאשר את זה גם בתנאים, זאת אומרת שלא יהיה כך, שלא יהיה כך, וכו'.

מרים פרנקל-שור: לא חד-משמעית, אלא בתנאים.

זבולון אורלב: גם זה מקובל עלי.

זבולון אורלב: להפתעתך, הסכמתי לכל מה שאמרת.

אביטל שטרנברג: ציפיתי שתסכים.

דוד אזולאי: נציגת השלטון המקומי.

אביטל רימון-קפלן: בעיקרון, אני לא מתנגדת לתיקון שבעצם בא לצלם מצב מהמועצות המקומיות לעיריות, כי אין סיבה שיהיה שוני.

דוד אזולאי: אני סומך על סעיף (ה).

אביטל רימון-קפלן: אני רוצה להציע לכם איך שאני מפרשת, ואני חושבת שזה בכלל לא מתעורר.

אביטל רימון-קפלן: אם אדם הוא כבר עובד הרשות המקומית, הרי אין כאן את הבעיה הזאת בכלל.

אביטל שטרנברג: אבל מקדמים אותו, יכולים גם לקדם אותו.

אביטל רימון-קפלן: זה מופיע בדיוק, בצו המועצות המקומיות יש לכך פתרון.

זבולון אורלב: סעיף (ה) פותר את הבעיה.

ישראל שפיצר: בצו המועצות המקומיות אנחנו משלימים את זה על ידי העברת עובד, אז אתה אומר – באותה רמה.

ישראל שפיצר: אם יש לי כבר הפרש של דרגה, אני חייב להעביר אותו מכרז פנימי, אז דרך המכרז אני בוחן אותו אם הוא בסדר.

אביטל רימון-קפלן: דרך אגב, גם בעיריות זה חל לאור פסק דין צוקר.

אביטל רימון-קפלן: אותו עיקרון חל, ואני מבינה שאתם עובדים על התקנות.

ישראל שפיצר: נכון, אנחנו עומדים לתקן.

אביטל רימון-קפלן: לכן, לעניות דעתי, לא צריך הסדר כזה מפני שהוא בעצם כבר מוסדר בתוך החוק, דהיינו אם אדם היה עובד ולאחר מכן קרוב שלו נבחר – זה לכשעצמו לא סיבה לשנות את מעמדו.

אביטל רימון-קפלן: אם ירצו לקדם אותו, כאן החוק מסביר את זה ואומר – לא יקודם לאותה משרה.

דוד אזולאי: אבל איך הוא יכול להמשיך לעבוד אם יש ניגוד עניינים?

אביטל רימון-קפלן: שאלה מה אנחנו עושים.

דוד אזולאי: יש כאן בעיה, ואמרתי כעת למירי – אי אפשר להעניש את אשתו בגלל שהוא נבחר.

אביטל שטרנברג: אבל אנחנו מצרפים מנגנון שבדיוק יפתור את הבעיות האלה.

אביטל שטרנברג: אם היא מנהלת הלשכה, אני חושבת שמישהו מהם יצטרך לוותר על התפקיד.

אביטל שטרנברג: אי אפשר להשאיר אותה בתור מנהלת הלשכה שלו, אבל צריך לדאוג לה למשהו אחר.

דוד אזולאי: צריך לדאוג שהיא תמשיך לעבוד באותם תנאים, באותו שכר.

דוד אזולאי: אי אפשר להעניש אותה.

דוד אזולאי: זה מקרה שאנחנו מכירים, אבל אני מניח שיש כאלה דוגמאות בעוד כמה רשויות.

אביטל שטרנברג: לכן קיים המנגנון בסעיף קטן (ה).

אביטל שטרנברג: אני חושבת שהוא מנגנון טוב.

דוד אזולאי: הוא מכסה את זה?

אביטל שטרנברג: כן.

ישראל שפיצר: מה אנחנו עשינו?

ישראל שפיצר: במועצות המקומיות והאיזוריות יש לנו ועדת מינהל שירות, שהוקמה מכוח צו הרשויות המקומיות (שירות העובדים), ושם יש חמישה נציגים מהשלטון המקומי, ארבעה נציגי מדינה, ועד היום כשהגענו לבעיות האלה, הן נדונו לגופו של עניין בפני הוועדה.

ישראל שפיצר: היות שיש גם את הניסיון המצטבר של השלטון המקומי וגם את הניסיון המצטבר של המדינה, נמצאה דרך בוועדה עצמה לפתור את זה.

זבולון אורלב: מקובל עלי.

אביטל רימון-קפלן: זה מוביל אותי לעוד נושא, זה קשור להערה הקודמת.

אביטל רימון-קפלן: אולי צריך לעשות איזשהן הוראות מעבר – וזה מתקשר לשאלה שלך – כי נניח שהיתה סיטואציה מסויימת ברשות, זה לא רק שנבחר קרוב המשפחה לתפקיד, אלא מכיוון שלא היו קודם הוראות ועכשיו יש הוראות, אז אולי נקבע איזשהו סעיף תחולה של הוראות מעבר, שהוראות החוק יחולו מכאן ואילך או מתאריך מסוים.

דוד אזולאי: בסדר.

דוד אזולאי: אני הייתי מחיל את זה מהקדנציה הבאה על הרשויות המקומיות.

מרים פרנקל-שור: לא.

מרים פרנקל-שור: מכאן ואילך.

מרים פרנקל-שור: כל עובד חדש יהיה כפוף לכללים האלה.

דוד אזולאי: מה תעשי עם אלה שכבר עובדים?

מרים פרנקל-שור: לא, אתה משאיר.

מרים פרנקל-שור: אתה כותב בחוק שהחוק יחול רק על קבלת עובדים חדשים.

אביטל שטרנברג: אבל שלא ישתמע שזאת הכשרה, משום שמבחינת דיני ניגוד עניינים הכלליים אפשר לפסול את העובדים שכבר נמצאים, אז שלא ישתמע שמתגברים בעצם בעניין הזה.

ישראל שפיצר: מה שאני מציע, שנצטרך להכניס לכאן סעיף לגבי ועדת מינהל או ועדת שירות כזו או אחרת, מכיוון שהיום בפקודת העיריות אין לנו את הנוסחה הזאת.

מרים פרנקל-שור: אתה מוכן לפרט?

ישראל שפיצר: צו המועצות המקומיות (שירות עובדים) חל אך ורק על המועצות המקומיות והאיזוריות בהגדרה.

ישראל שפיצר: לגבי העיריות אין את הגוף הזה, הצו הזה אינו חל על העיריות.

מרים פרנקל-שור: מה תפקידו של הגוף הזה?

ישראל שפיצר: בוועדה הזאת הכללנו ניגוד עניינים, הכללנו פנימה העסקה בשל קירבת משפחה, וערעורים על החלטות כאלה ואחרות שהתקבלו בתחום גמלאות או בתחום תקן שהיה בשלטון המקומי, הם דנו בערעור על ההחלטה שלי כראש מינהל השירות.

מרים פרנקל-שור: זאת אומרת שאתה מתייחס בעצם ל- (ה), במקום (ה).

ישראל שפיצר: נכון, במקום (ה), שנצטרך לבנות.

ישראל שפיצר: ..

זבולון אורלב: זו תוספת ל- (ה).

זבולון אורלב: השר או מי שהוסמך – או ועדת שירות.

ישראל שפיצר: או ועדת שירות שתוקם לצורך זה.

מרים פרנקל-שור: כלומר, אתה רוצה להשאיר את השר בתמונה.

ישראל שפיצר: נכון, או להחליט מראש שזאת ועדת שירות ולקבוע שהיא זו שתטפל בכך.

דוד אזולאי: רציתי לשאול דבר נוסף לגבי חברות כוח אדם.

דוד אזולאי: מה דינן?

זבולון אורלב: לכאורה, החוק לא חל עליהן.

דפנה גוטנברג-אבני: אני יכולה להגיד שבשירות המדינה הוצאה חוות דעת שהחוק הזה חל חד-משמעית גם על עובדי קבלן וכוח אדם, בניסוח כמו שאנחנו מנסחים, כלומר עובד לרבות ארעי וכו'.

דפנה גוטנברג-אבני: לא תיקנו את החוק, הוצאנו חוות דעת משפטית שאומרת שכל הסייגים חלים גם על קבלת עובד.

אביטל רימון-קפלן: אני לא ממליצה על זה, לא בגלל שיש לי בעיה מהותית עם זה, אלא כל הנושא הזה של העסקת עובדים על ידי קבלני כוח אדם הוא כרגע נושא מאד רגיש, וברגע שאנחנו כותבים את זה בחקיקה, אנחנו כאילו מכירים במצב הזה כמצב קיים.

זבולון אורלב: אבל מאידך גיסא אנחנו לא רוצים שזה יהיה פתח עוקף חוק.

דוברת: המצב הזה קיים, אף אחד לא מכחיש את זה.

אביטל רימון-קפלן: אבל הוא מאד בעייתי – אל מול ארגוני העובדים.

אביטל רימון-קפלן: אתה כאילו מעגן את עובדי כוח אדם בחוק.

זבולון אורלב: לא.

זבולון אורלב: בסעיף (ב) שבין כה אמרנו לשנות אותו, אמרנו: לא יתקבל אדם...

אביטל שטרנברג: השאלה היתה אם כשאתה מדבר על כולל במעמד ארעי או על פי חוזה מיוחד, אתה כולל גם אותם.

זבולון אורלב: לא.

אביטל רימון-קפלן: לא, כי עובד כוח אדם הוא לא עובד הרשות, וכאן אנחנו חורגים.

אביטל רימון-קפלן: אם אנחנו חושבים על הצעה שתלויה ועומדת נכון לרגע זה בוועדה אחרת, כדאי להדיר רגלינו.

דוד אזולאי: אני חושב שצריך להוסיף גם לעובדי כוח אדם.

אביטל רימון-קפלן: עובד כוח אדם הוא לא עובד הרשות.

דוד אזולאי: זה יכול להיות פתרון לכל המצוקות אחר כך.

דובר: הבעיה היא שזה עומד ותלוי בוועדה אחרת – כל הנושא של העסקה – לבטל את כל הנושא הזה.

דוד אזולאי: כשזה יופסק, זה לא יהיה רלוונטי בחוק.

אביטל רימון-קפלן: המעמד של עובד כוח אדם הוא בהחלט לא זהה למעמד של עובד עיריה.

זבולון אורלב: את צודקת, לפעמים הוא יותר חזק.

אביטל רימון-קפלן: מבחינה סטטוטורית, הוא גם לא עובד עיריה.

זבולון אורלב: את טועה לחלוטין.

זבולון אורלב: את מדברת מבחינה משפטית, אני מדבר מבחינת המציאות.

זבולון אורלב: את צודקת, הוא מקבל שכר יותר טוב, הוא מקבל רכב.

זבולון אורלב: ..

דוד אזולאי: מי מעסיק את הקבלן?

דוד אזולאי: הרשות המקומית מעסיקה את הקבלן והיא יכולה להתנות איתו שאם הוא מקבל את העבודה הזאת, יהיה X, Y, Z.

זבולון אורלב: ודאי, חייבים לסתום את הפתח.

זבולון אורלב: אני לתומי חשבתי כמוך, שזה אוטומטית חל.

דפנה גוטנברג-אבני: אצלנו זה לא באמת הופיע בחוק, אבל בחוות דעת משפטית, היועץ המשפטי...

דוד אזולאי: זאת פירצה.

מרים פרנקל-שור: אני לא יורדת לסוף דעתה.

מרים פרנקל-שור: מדוע את מתנגדת?

קריאות: - -

אביטל שטרנברג: אתם דיברתם בעיקר על בעיית ניגוד העניינים שנוצרת בין נבחרים לעובדים.

אביטל שטרנברג: בכללי שירות המדינה (מינויים) ישנה הוראה – לא ימונה אדם למשרד או יחידה מינהלית אם עובד באותה יחידה קרוב משפחה שלו.

זבולון אורלב: לא.

דוד אזולאי: לא, כרגע אנחנו עוסקים בין נבחרים לבין עובדים, נכון זבולון?

אביטל רימון-קפלן: לא.

אביטל רימון-קפלן: ההצעה הזו חלה גם על ממונים, בין עובד לעובד.

דוברת: יש גם התייחסות לממונים – סעיף קטן (ג) למשל, אבל יש הרחבה נוספת בשירות המדינה אם מישהו עובד ...

דובר: יש את זה גם בשלטון המקומי.

קריאות: - -

זבולון אורלב: רבותי, זו לא הצעת החוק שלי.

זבולון אורלב: אני משאיר את זה לתיקון של מישהו אחר.

דוד אזולאי: אני מציע בכל זאת – מירי, תכניסי בבקשה גם את חברות כוח אדם.

ישראל שפיצר: סעיף 107 בצו המועצות המקומיות אומר במפורש.

ישראל שפיצר: ..

דוברת: זה הממונה, את זה יש לנו גם בהצעה של חבר הכנסת אורלב.

דוברת: השאלה אם זה עובד...

ישראל שפיצר: לא יועבר עובד למשרה שעליה ממונה קרוב משפחה שלו.

זבולון אורלב: היא לא מדברת על ממונה.

איוב קרא: מה קורה אם ראש מועצה, אחותו עבדה בעיריה.

איוב קרא: ...

זבולון אורלב: דיברנו על כך.

זבולון אורלב: יש סעיף (ה), יש מנגנון שפותר בעיות.

זבולון אורלב: איוב, החוק לא נועל ואומר: תשברו את הראש בקיר, אלא החוק מכיר בכך שיש מצבים מיוחדים, ויש ועדת שירות שהיא בוחנת כל מקרה לגופו ונותנת היתרים.

זבולון אורלב: יש מסלול היתרים.

אביטל רימון-קפלן: ציינתם בקשר לוועדת השירות?

זבולון אורלב: כן, הזכרנו בסעיף (ה).

דפנה גוטנברג-אבני: אני רוצה להציע דבר נוסף, כהשלכה מן המצב בשירות המדינה.

דפנה גוטנברג-אבני: בסעיף (ה) באמת מנסים לפתור את הבעיה של מצבים קשים.

דפנה גוטנברג-אבני: גם בחוק שירות המדינה (מינויים) יש מצבים שנציב שירות המדינה מוסמך לפתור אותם, אבל עדיין הוא מוגבל בתנאי שלא יהיה מצב של ניגוד עניינים, זאת אומרת מה שצריך להנחות אותו בפטור הזה זה עדיין מצב שהוכח שהמינוי לא יביא ליחסי כפיפות או קשרי עבודה ביניהם, ושהשירות הוא חיוני.

דפנה גוטנברג-אבני: זאת אומרת, לא בכל תנאי הוא יוכל לפתור את הבעיה.

דפנה גוטנברג-אבני: זה לא מספיק שהיא עבדה שם 20 שנה, וחבל, כי אם יהיה מצב של ניגוד עניינים, אפילו מצב של 20 שנה שהיא עובדת במקום הוא מצב בעייתי.

דוד אזולאי: הבאנו דוגמה את מנהלת לשכת ראש העיר.

אביטל שטרנברג: זה באמת נכון שתהיינה כמה הנחיות לאותה ועדת שירות, דוגמת מה שיש בשירות.

דוד אזולאי: זה לא תפקידנו בחוק.

אביטל רימון-קפלן: זה ועדת השירות תקבע.

דוד אזולאי: מה לגבי התחולה?

מרים פרנקל-שור: אנחנו נכתוב שזה יחול על עובדים חדשים ונמצא איזשהו מנגנון שלא יראו את זה כהכשר למצב הקיים היום.

אביטל שטרנברג: אני חושבת שבכל זאת כדאי לכלול כמה מגבלות.

זבולון אורלב: זו עבודת דוקטורט.

דוד אזולאי: אני רק רוצה לשאול שאלה את חבר הכנסת זבולון אורלב.

דוד אזולאי: כשאתה אומר כאן דוד ודודה, אתה לא מרחיב יתר על המידה?

זבולון אורלב: לא.

זבולון אורלב: זה הסטנדרט שמקובל בשירות המדינה.

זבולון אורלב: העתקנו את הסעיף.

זבולון אורלב: כך במועצות המקומיות וכך בשירות המדינה.

דוד אזולאי: חברי הכנסת, אנחנו מאשרים את הצעת החוק לתיקון פקודת העיריות (תיקון – סייגים להעסקה בשל קירבה משפחתית), התש"ס-1999, של חבר כנסת זבולון אורלב לקריאה ראשונה.

דוד אזולאי: מי בעד?

דוד אזולאי: בעד – 4

דוד אזולאי: נמנעים – אין

דוד אזולאי: התש"ס-1999, אושרה לקריאה ראשונה.

דוד אזולאי: אנחנו מעבירים את ההצעה לקריאה ראשונה.

זבולון אורלב: תודה רבה.

דוד אזולאי: תודה רבה, הישיבה נעולה.